SOČI. Do dopingovej pasce počas zimných olympijských hier v Soči spadol aj lotyšský hokejista Vitalijs Pavlovs. Medzinárodný olympijský výbor (MOV) v sobotu informoval, že v odobratej vzorke 24-ročného útočníka našli 19. februára zakázaný metylhexanamín.
Ide o rovnakú látku, akú objavili v tele nemeckej biatlonistky Evi Sachenbacherovej-Stehleovej 17. februára po pretekoch s hromadným štartom. Za pozitívnym výsledkom testov môže byť užitie kontaminovaného potravinového doplnku stravy.
Pavlovs nastúpil v Soči za Lotyšov vo všetkých piatich stretnutiach a dosiahol jednu asistenciu. Jeho tím stroskotal vo štvrťfinále turnaja na Kanade.